Povzetek revizijskega poročila  
Učinkovitost Javnega komunalnega podjetja  
Ravne na Koroškem d.o.o. pri upravljanju neprekinjenega poslovanja na področju oskrbe s pitno vodo

Računsko sodišče je izvedlo revizijo učinkovitosti Javnega komunalnega podjetja Ravne na Koroškem d.o.o. (v nadaljevanju: JKP Ravne) pri upravljanju neprekinjenega poslovanja na področju oskrbe s pitno vodo v obdobju od 1. 1. 2023 do 31. 3. 2024. Po mnenju računskega sodišča je bilo JKP Ravne v obdobju, na katero se nanaša revizija, pri upravljanju neprekinjenega poslovanja na področju oskrbe s pitno vododelno učinkovito.

JKP Ravne *ni uvedlo sistema upravljanja neprekinjenega poslovanja, ki ga glede na to, da ni izvajalec bistvenih storitev po Zakonu o informacijski varnosti, ni bilo dolžno vzpostaviti in vzdrževati.* V okviru javne službe oskrbe s pitno vodo je JKP Ravne na območju Občine Ravne na Koroškem (v nadaljevanju: občina) v letu 2023 upravljalo z okoli 93 km javnega vodovodnega omrežja, s katerim se je s pitno vodo oskrbovalo 9.223 prebivalcev.

JKP Ravne ni sprejelo politike neprekinjenega poslovanja, prav tako neprekinjenega poslovanja ni vključilo v strateške dokumente. JKP Ravne ni sprejelo načrta neprekinjenega poslovanja na področju oskrbe s pitno vodo, vendar je v skladu z zakonodajo in podzakonskimi predpisi urejalo posamezne elemente neprekinjenega poslovanja na področju oskrbe s pitno vodo v drugih dokumentih. JKP Ravne je cilje poslovanja na področju oskrbe s pitno vodo določalo v poslovnih načrtih. JKP Ravne ni opravilo analize vplivov na poslovanje in ocene tveganj, prav tako ni sprejelo registra tveganj, posledično tudi ni oblikovalo skupne strategije za upravljanje tveganj, v kateri bi naslovilo tudi tveganja neprekinjenega poslovanja na področju oskrbe s pitno vodo in sprejelo morebitne potrebne ukrepe. JKP Ravne je k neprekinjenemu poslovanju na področju oskrbe s pitno vodo stremelo z izvajanjem nalog obvezne občinske gospodarske javne službe ter s postopki in organizacijo dela v JKP Ravne, s čimer je v praksi zagotavljalo neprekinjeno poslovanje na področju oskrbe s pitno vodo.

JKP Ravne se je z večjim izzivom srečalo v letu 2023, ko so vodovodno infrastrukturo, s katero upravlja, prizadele poplave, ki so tudi JKP Ravne predstavljale stresni test. JKP Ravne je vse aktivnosti, potrebne za povrnitev običajnega delovanja v občini, izvedlo samo, pri tem pa nenehno skrbelo, da so imeli prebivalci nemoteno, varno in zanesljivo oskrbo s pitno vodo oziroma da so bili v primerih, kjer to ni bilo mogoče zagotoviti, obveščeni o razglašenem ukrepu preventivnega prekuhavanja pitne vode oziroma jim je bila pitna voda dostavljena.

V JKP Ravne je zadolžitev za zagotavljanje neprekinjenosti storitev informacijskega sistema (v nadaljevanju: IS) dodeljena posameznim, zunanjim izvajalcev, vendar ni ustrezno urejena v pogodbah. JKP Ravne nima dokumentiranega načrta za neprekinjenost delovanja IS, prav tako ni opravilo popisa kritičnih sistemov in delov sistema. Ključna informacijska storitev, ki se nanaša na oskrbo s pitno vodo je sistem SCADA, ki ga JKP Ravne zagotavlja zunanji izvajalec. JKP Ravne ima v primeru nedelovanja nadzornega sistema možnost ročnega izvajanja nadzora nad kakovostjo pitne vode in dezinfekcijo, vendar postopki niso popisani.

Računsko sodišče je JKP Ravne podalo priporočila za izboljšanje poslovanja.

Ljubljana, 28. novembra 2024